Jeg går ud fra, at den advokat, du omtaler, er valgt, som den der skal behandle boet af jeres onkel selv eller af jer som arvinger. Advokaten burde selv sørge for at holde jer orienteret om, hvordan det går med behandlingen af boet efter jeres onkel. Men når dette åbenbart ikke er tilfældet, vil jeg da bestemt råde jer til at kontakte advokaten og ruske lidt op i ham. Spørg ham om, hvad der er sket indtil nu, hvad der mangler at blive gjort, og hvornår behandlingen af boet forventes endeligt afsluttet. I bør i den forbindelse blive enige om, hvem der skal kontakte advokaten, så der ikke er flere, der ringer og rykker for svar. Det vil lette processen for alle parter.